陈允平
香奁体
小院薰风满，闲庭白昼长。
靖蜓杨柳岸，鸂鶒芰荷塘。
云合朱檐卸，山高翠阁涼。
蔓滋青薜荔，芽长紫良姜。
帘幕深深地，阑干曲曲廊。
淡烟瑶草细，流水碧桃香。
幡影重门静，苔痕小篆荒。
螭盘丹鼎雪，龙吸露台浆。
琴古翻新调，笙沉靘旧簧。
雨声犀角枕，月色象牙床。
掌上双鹦鹉，屏间两凤凰。
石函藏宝剑，金钥启瑶箱。
扇雉团清影，奁鸳试晓床。
霞绡衣窄索，云锦佩玎珰。
鬓拢金蝉矗，钗横玉燕翔。
袂飘天水碧，裾溅郁金黄。
太液箫初远，逢壶漏未央。
流星飞碧落，零雨下银潢。
去去人千里，迢迢天一方。
断肠春洛浦，残梦夜潇湘。